Autor: SITA, 14. septembra 2014 09:34
Foto: Ilustračné, SITA/Peter Hudec
BRATISLAVA 14. septembra (WEBNOVINY) - Inšpektori ochrany prírody a krajiny Slovenskej inšpekcie životného prostredia uložili v prvom polroku 2014 pokuty za 48 193 eur. Ako agentúru SITA informoval hovorca ministerstva životného prostredia Maroš Stano, inšpektori v prvých šiestich mesiacoch tohto roka vykonali 187 kontrol.
Podľa Stana boli kontroly zamerané hlavne na dodržiavanie zákona o ochrane prírody a krajiny a zákona o ochrane druhov voľne žijúcich živočíchov a voľne rastúcich rastlín reguláciou obchodu s nimi (CITES).Pokutu dostal aj Váhostav
Najvyššiu pokutu 16 tisíc eur dostalo Pozemkové spoločenstvo vlastníkov lesa v Čertižnom v okrese Medzilaborce, ktoré si objednalo výrub drevín. Bez súhlasu príslušného orgánu ochrany prírody vyrúbali 1 212 drevín a 10 740 metrov štvorcových krovín v Chránenej krajinnej oblasti Východné Karpaty s 2. stupňom ochrany, v Chránenom vtáčom území Laborecká vrchovina, ako aj na území európskeho významu Dukla, kde platí 2. stupňom ochrany.
Váhostav SK dostal pokutu 9 958 eur za to, že terénnymi úpravami a ťažbou štrku spôsobil zmenu stavu mokrade v katastrálnom území obce Turany, a to bez súhlasu orgánu ochrany prírody.
Pokutu 3 000 eur dostala aj fyzická osoba z Bratislavy za to, že neposkytla zamestnancom inšpekcie súčinnosť pri výkone štátneho dozoru a bez oznámenia opustila pred ukončením miesto jeho výkonu, čím znemožnila vykonať potrebné zisťovania. V prvom polroku dostali až 161 podnetov
Pri kontrole zákona CITES inšpektori zistili aj porušenie nariadení Európskej únie. Konkrétne išlo o dovoz piatich exemplárov vretenice retiazkovej do Európskeho spoločenstva bez potrebného povolenia.
Inšpektori ochrany prírody a krajiny dostali v prvom polroku 2014 až 161 podnetov. Pri 51 z nich zistili porušenie zákona, pri 40 zákon porušený nebol. Zostávajúce podnety ešte preverujú, prípadne niektoré postúpili na vybavenie iným orgánom štátnej správy.
Inšpektori si posvietili aj na znečisťovanie ovzdušia Foto: Ilustračné, SITA/Dušan Hein
Pokuty rozdávali inšpektori aj za znečisťovanie ovzdušia. V prvom polroku vykonali 296 kontrol a udelili pokuty za 24 370 eur. Zamerali sa hlavne na dodržiavanie zákonov o ovzduší, o ochrane ozónovej vrstvy Zeme a o fluórovaných skleníkových plynoch.
Najvyššiu pokutu, konkrétne 4 000 eur, uložili spoločnosti Bourbon Automotive Plastics v Dolnom Kubíne za to, že prekročila projektovanú ročnú spotrebu organických rozpúšťadiel. Tým porušila zákon o ovzduší. Firma IS-LOM, s.r.o. Maglovec dostala pokutu 3 500 eur za to, že neprevádzkovala drviacu a triediacu linku kameniva podľa platnej dokumentácie a nepreukázala dodržiavanie ustanovených technických požiadaviek a podmienok prevádzkovania zariadenia. Spoločnosť Hnojivá Duslo, prevádzka Strážske, musí zaplatiť rovnakú sumu za nedodržanie pravidiel pri výrobe liadku vápenatého. Pokutám sa nevyhli ani čerpacie stanice
Foto: Ilustračné, SITA/Nina Bednáriková
Pri kontrolných meraniach množstva emisií zistili inšpektori nedodržanie ustanoveného emisného limitu u troch spoločností. ROCO-Slovakia, spol. s.r.o. Banská Bystrica, Archív SB, s.r.o. Liptovský Mikuláš a FECUPRAL, spol. s r.o. Prešov dostali pokuty rovnako po 5 000 eur. Pri kontrole čerpacích staníc zistili inšpektori v troch vzorkách automobilového benzínu nedodržanie určených parametrov a uložili tri pokuty vo výške 1 900 eur.
V prvom polroku dostali inšpektori ochrany ovzdušia 37 podnetov od občanov a inštitúcií. Pri dvoch z nich zistili porušenie zákona o ovzduší, pri dvadsiatich dvoch nie. Ostatné podnety ešte prešetrujú alebo ich postúpili iným orgánom. V spomínaných dvoch prípadoch išlo o malé zdroje znečisťovania ovzdušia, ktoré boli v prevádzke bez súhlasu orgánu ochrany ovzdušia.
Konkrétne išlo o spoločnosti DEKOR - KOV Žarnovica - Mechanické opracovanie hliníkových odliatkov a DELTA-ML, s.r.o. Štiavnické Bane - Kaliareň v obci Olešná. Správne konania o uložení pokút týmto spoločnostiam sa začnú v tomto polroku. Pokuty udelené inšpektormi Slovenskej inšpekcie životného prostredia sú príjmom Environmentálneho fondu. Ten je finančným zdrojom štátnej podpory pre projekty, ktorých cieľom je zlepšenie kvality životného prostredia na Slovensku.